open-index/open-wikipedia-markdown huggingface dataset:
דייוויד הנדרסון

**דייוויד מקינלי הנדרסון** (באנגלית: **David McKinley Henderson**; נולד ב-21 ביולי 1964) הוא כדורסלן עבר אמריקאי ומאמן. גובהו 1.96 מטר.

## ביוגרפיה
דייוויד הנדרסון נולד בעיר הנדרסון שבצפון קרוליינה, ארצות הברית. לאחר סיום לימודיו התיכוניים החל לשחק במכללת דיוק, בשנים 1983 - 1986. היה קלע מוביל בשנתו הראשונה בקבוצה, לאחר מכן עלה במשך שתי עונות מן הספסל כשחקן השישי, ובעונתו הרביעית השיג בממוצע 14.2 נקודות למשחק ו-4.8 ריבאונדים למשחק, היה קפטן הקבוצה במשותף עם שחקן נוסף בקבוצה, והוביל את הקבוצה לגמר הפיינל פור של אליפות המכללות ה-NCAA. בגמר הפסידה הקבוצה למכללת לואיסוול.

לאחר סיום לימודיו נבחר בסיבוב השלישי בדראפט ה-NBA על ידי הוושינגטון בולטס, במקום ה-58 הכללי, אך לא השיג חוזה בקבוצת NBA. בשנת 1986 עבר לשחק בליגת ה-CBA, למשך עונה אחת ולאחריה חתם בפילדלפיה 76', מה-NBA. הוא שיחק 22 משחקים בלבד בקבוצה, והגיע לממוצע של 5.7 נקודות למשחק. במהלך העונה עבר לשחק בליגת הכדורסל של קנדה. ב-1990 חתם בהפועל תל אביב, ואת העונה הסדירה סיים בממוצע נקודות של 25.7 ו-27.3 בפלייאוף.

ב-1991 שב לליגת ה-CBA, ובעונה שלאחר מכן חזר לשחק בישראל בקבוצת מכבי ראשון לציון, אך שוחרר לאחר שבעה משחקים . לאחר מכן חתם בהפועל חולון למשך שתי עונות. את עונת 1992/93 סיים בממוצע נקודות של 22.6 ובעונת 1993/93 סיים בממוצע של 22.1. בעונת 1995/96 שיחק בגלאטסראיי הטורקית. בעונה הבאה עבר לעונה אחת בעירוני רמת גן. בשנת 1988 שיחק בליגה השווייצרית.

בשנים 1996 - 2000 היה לעוזר המאמן במכללת דיוק, ומשנת 2000 היה למאמן ראשי באוניברסיטת דלאוור. לאחר עונתו השישית בקבוצה הוא פוטר בשל יכולת חלשה שהציגה הקבוצה. משסיים את עבודתו בדלאוור מונה כסקאוט של קבוצת ה-NBA קליבלנד קבאלירס.

## חיים פרטיים
נשוי לקרלה ואב לשניים. מתגורר במידלטאון, דלאוור.

## קישורים חיצוניים

* 
* 

## הערות שוליים

קטגוריה:אמריקאים ילידי קרוליינה הצפונית
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני פילדלפיה 76'
קטגוריה:כדורסלני הפועל תל אביב
קטגוריה:כדורסלני מכבי ראשון לציון
קטגוריה:כדורסלני הפועל חולון
קטגוריה:כדורסלני מכבי עירוני רמת גן
קטגוריה:כדורסלני גלאטסראיי
קטגוריה:בחירות דראפט של וושינגטון בולטס
קטגוריה:קרוליינה הצפונית: כדורסלנים
קטגוריה:אמריקאים שנולדו ב-1964
הלבנה (קריפטוגרפיה)

בקריפטוגרפיה, **הלבנה** (whitening) או **הלבנת מפתח** (key whitening), היא טכניקה לחיזוק ביטחון צופן בלוקים איטרטיבי על ידי חיבור חלק מהמפתח הסודי עם הקלט לפני הסבב הראשון של הצופן וחלק אחר של המפתח עם הפלט לאחר סיום כל הסבבים. 

טכניקה זו יושמה לראשונה בגרסה משופרת של DES שפותחה על ידי רון ריבסט מחברת RSA שנקראת DES-X וכן בצופן FEAL. ריבסט הוא זה שכינה אותה "הלבנה". בהלבנה של DES-X משתמשים בשלושה מפתחות שונים K_1,K_2,K_3 וההצפנה/פענוח נראים כדלהלן:

:C=K_3\oplus \text{DES-X}_{K_2}(P \oplus K_1)
:P=K_1\oplus  \text{DES-X}_{K_2}(C \oplus K_3)

כלומר בהצפנה תחילה מחברים ב-XOR את הקלט עם המפתח K_1, את התוצאה מצפינים כרגיל עם K_2 ולאחר מכן מחברים את התוצאה האחרונה ב-XOR עם המפתח K_3. בפענוח מבצעים את הפעולות המתוארות בסדר הפוך.

הרעיון מאחורי פעולה זו הוא למנוע התקפת כוח גס בכך שמקשים על מנתח הצופן להשיג זוגות של טקסטים גלויים/טקסטים מוצפנים ומאלצים אותו לנתח כמות רבה יותר של מידע, בגלל שעליו לנחש גם את מפתחות ההלבנה בנוסף למפתחות ליבת האלגוריתם. התוספת מספקת חזוק משמעותי בעיקר נגד התקפת כוח גס גנרית שנקראת תקיפת היפגשות באמצע. במקרה שמשתמשים בשלושה מפתחות שונים, סיבוכיות התקפת נפגש באמצע עולה ל-2^{n+m+1} פעולות עם שלושה טקסטים-גלויים ידועים, כאשר n הוא אורך המפתח ו-m הוא אורך הבלוק לעומת סיבוכיות ההתקפה נגד מפתח אחד שהיא 2^{n} וסיבוכיות ההתקפה נגד שני מפתחות שהיא 2^{n+1}. אילו נעשה שימוש בשני מפתחות שונים כאשר K_3=K_1 אז סיבוכיות ההתקפה תהיה 2^{n+m/p} כאשר p הוא מספר הטקסטים הגלויים שבידי המתקיף. בכל אופן מסתבר שנגד קריפטואנליזה דיפרנציאלית או ליניארית פעולה זו מספקת עליה קטנה בסיבוכיות ההתקפה, כלומר במספר סיביות בלבד. זוהי תוספת קטנה ולא משמעותית בביטחון האלגוריתם.

היות שתוספת זו לא עולה הרבה במונחי מחשוב אין סיבה שלא לעשות בה שימוש. לכן צפנים מודרניים רבים אימצו את טכניקת ההלבנה, ביניהם אפשר למנות את AES, Twofish, קמליה ו-MARS.

## ראו גם
* AES
* צופן בלוקים

## הערות שוליים

קטגוריה:קריפטוגרפיה
וולפגנג, רוזן פפאלץ-צווייבריקן

**וולפגנג, רוזן פפאלץ-צווייבריקן** (גרמנית: **Wolfgang. von Pfalz-Zweibrücken**; 26 בספטמבר 1526 - 11 ביוני 1569), היה רוזן פפאלץ-צווייבריקן בין השנים 1532–1569.

## ביוגרפיה
וולפגנג נולד ב-26 בספטמבר 1526, ללודוויג השני, רוזן פפאלץ-צווייבריקן ואליזבת מהסן, רוזנת פפאלץ-צווייבריקן, בתם של וילהלם הראשון, רוזן הסן ואנה מבראונשווייג-וולפנביטל.

בשנת 1532 מת אביו לודוויג השני, רוזן פפאלץ-צווייבריקן, ווולפגנג עלה לשלטון במקומו. בתחילה החזיק וולפגנג גם בשטחי רוזנות ולדנץ, אולם בשנת 1543 מסר אותם לדודו רופרכט, רוזן פפאלץ-ולדנץ. בשנת 1548 כבש קרל החמישי, קיסר האימפריה הרומית הקדושה את חלק משטחי הרוזנות במהלך הלחימה נגד הפרוטסטנטים, אולם החזיר אותם בשנת 1552. בשנת 1555 נחתם הסכם אוגסבורג שהסדיר את ענייני הדת בגרמניה, ובשנת 1556 נלחם וולפגנג כקצין פרשים נגד הטורקים.

בשנת 1557 ירש אוטו היינריך, רוזן פפאלץ-נויבורג את נסיכות הבוחר מפפאלץ, ולפי חוזה היידלברג העביר את רוזנות פפאלץ-נויבורג לוולפגנג.

בשנת 1569 הגיע וולפגנג בראש 14,000 חיילים לעזרת ההוגנוטים במלחמה השלישית של מלחמות הדת בצרפת ופלש לבורגון, אולם ב-11 ביוני 1569 נהרג וולפגנג בקרב על יד נקסון.

לאחר מותו חילקו בניו את נחלותיו ביניהם: פיליפ לודוויג קיבל את פפאלץ-נויבורג, יוהאן קיבל את פפאלץ-צווייבריקן, אוטו היינריך קיבל את פפאלץ-זולצבאך, פרידריך קיבל את פפאלץ-צווייבריקן-ווהנשטראוס-פארקשטיין וקרל קיבל את פפאלץ-צווייבריקן-בירקנפלד.

## משפחתו
בשנת 1545 התחתן וולפגנג עם אנה מהסן, בתם של פיליפ הראשון, רוזן הסן וכריסטינה מסקסוניה, ממנה נולדו לו 13 ילדים:
* כריסטינה מפפאלץ-צווייבריקן-נויבורג (1546–1619)
* פיליפ לודוויג, רוזן פפאלץ-נויבורג (1547–1614)
* יוהאן הראשון, רוזן פפאלץ-צווייבריקן (1550–1604)
* דורותיאה אגנס מפפאלץ-צווייבריקן-נויבורג (1551–1552)
* אליזבת מפפאלץ-צווייבריקן-נויבורג (1553–1554)
* אנה מפפאלץ-צווייבריקן-נויבורג (1554–1576)
* אליזבת מפפאלץ-צווייבריקן-נויבורג (1555–1625)
* אוטו היינריך, רוזן פפאלץ-זולצבאך (1556–1604)
* פרידריך, רוזן פפאלץ-צווייבריקן-ווהנשטראוס-פארקשטיין (1557–1597)
* ברברה, רוזנת פפאלץ-צווייבריקן-נויבורג (1559–1618), התחתנה עם גוטפריד, רוזן אטינגן-אטינגן
* קרל הראשון, רוזן פפאלץ-צווייבריקן-בירקנפלד (1560–1600)
* מריה אליזבת מפפאלץ-צווייבריקן-נויבורג (1561–1629), התחתנה עם אמיך השנים עשר, רוזן ליינינגן-דאגסבורג-הארדנבורג
* סוזנה מפפאלץ-צווייבריקן-נויבורג (1564–1565)

## אילן יוחסין

## קישורים חיצוניים

* וולפגנג, רוזן פפאלץ-צווייבריקן 

קטגוריה:רוזנים גרמנים
קטגוריה:בית ויטלסבאך
קטגוריה:ילידי 1526
קטגוריה:נפטרים ב-1569
קוקייה רצנית קטנה

**קוקייה רצנית קטנה** (שם מדעי: *Geococcyx velox*) הוא מין של עוף קרקעי ממשפחת הקוקייתיים מהסוג קוקייה רצנית.
## מאפיינים
קוקייה זו דומה לקוקייה הרצנית הגדולה במראה אך קטנה יותר וגם בעלת מקור דק ועבה יותר בצבע שחור. אורכה מגיע ל-46–51 ס"מ. הנוצות הצבע צהוב חיוור עם נקודות שחורות והיא בעלת ציצה גבוהה. הפנים כחולות והעיניים שחורות. קוקייה זו יכולה לרוץ מהר עם רגליה הארוכות וזנבה השחור והארוך.

היא חיה באזורים חמימים מדרום-מערב מקסיקו, חצי האי יוקטן ודרומה באמריקה המרכזית. היא ניזונה מזרעים, פירות, חרקים, עכבישים, לטאות, נחשים ודו-חיים קטנים. ניזונה גם מפגרי חיות שנדרסו בדרכים.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1836
קטגוריה:טקסונים שתוארו בידי יוהאן אנדראס וגנר
קטגוריה:קוקיים
קטגוריה:מקסיקו: עופות
קרל הראשון, רוזן פפאלץ-צווייבריקן-בירקנפלד

**קרל הראשון, רוזן פפאלץ-צווייבריקן-בירקנפלד** (גרמנית: **Karl I. von Pfalz-Zweibruecken-Birkenfeld**; 4 בספטמבר 1560 - 16 בדצמבר 1600), היה רוזן פפאלץ-צווייבריקן-בירקנפלד בין השנים 1569–1600.

## ביוגרפיה
קרל נולד ב-4 בספטמבר 1560 בנויבורג על הדנובה, לוולפגנג, רוזן פפאלץ-צווייבריקן ואנה מהסן, בתם של פיליפ הראשון, רוזן הסן וכריסטינה מסקסוניה.

בשנת 1569 נהרג אביו וולפגנג, רוזן פפאלץ-צווייבריקן, במהלך מלחמות הדת בצרפת. לאחר מותו חילקו בניו את נחלותיו ביניהם: פיליפ לודוויג קיבל את פפאלץ-נויבורג, יוהאן קיבל את פפאלץ-צווייבריקן, אוטו היינריך קיבל את פפאלץ-זולצבאך, פרידריך קיבל את פפאלץ-צווייבריקן-ווהנשטראוס-פארקשטיין וקרל קיבל את פפאלץ-צווייבריקן-בירקנפלד.

נחלותיו של קרל היוו חלק מרוזנות שפונהיים, וכללו כמה שטחים קטנים סביב בירקנפלד. קרל הקים את הענף של פפאלץ-צווייבריקן-בירקנפלד שהיה חסר חשיבות, אולם ממנו יצאו לבסוף מלכי בוואריה. ב-16 בדצמבר 1600 מת קרל, ובניו חילקו את נחלותיו: גאורג וילהלם קיבל את פפאלץ-צווייבריקן-בירקנפלד, ואילו כריסטיאן קיבל את פפאלץ-בירקנפלד-בישוויילר.

## משפחתו
ב-23 בפברואר 1590 התחתן קרל עם דורותיאה מבראונשווייג-לינבורג, בתם של וילהלם, דוכס בראונשווייג-לינבורג ודורותיאה מדנמרק, דוכסית בראונשווייג-לינבורג, ממנה נולדו לו 4 ילדים:
* גאורג וילהלם, רוזן פפאלץ-צווייבריקן-בירקנפלד (1591–1669)
* סופיה אגנס מפפאלץ-צווייבריקן-בירקנפלד (1593–1676), התחתנה עם קראפט השביעי, רוזן הוהנלוהה-נוינשטיין
* פרידריך מפפאלץ-צווייבריקן-בירקנפלד (1594–1626)
* כריסטיאן הראשון, רוזן פפאלץ-בירקנפלד-בישוויילר (1598–1654)

## אילן יוחסין

## קישורים חיצוניים

קטגוריה:רוזנים גרמנים
קטגוריה:בית ויטלסבאך
קטגוריה:ילידי 1560
קטגוריה:נפטרים ב-1600
ההתקפה על חברי הקונגרס בווירג'יניה 2017

**ההתקפה על חברי הקונגרס בווירג'יניה** התרחשה ב-14 ביוני 2017. תוקף יחיד, תומך המפלגה הדמוקרטית, פתח באש בשעת בוקר לעבר מספר חברי הקונגרס של ארצות הברית מהמפלגה הרפובליקנית, שערכו אימון בייסבול בעיר אלכסנדריה שבמדינת וירג'יניה, ליד וושינגטון די. סי.. 

חברי הקונגרס התאמנו במקום לקראת משחק הבייסבול השנתי של הקונגרס למען צדקה, שהיה צפוי להיערך למחרת. ג'יימס תומאס הודג'קינסון מבלוויל, אילינוי, פתח באש לעברם. במשך עשר דקות נערך קרב יריות בין הודג'קינסון לבין שוטרי משטרת הקפיטול שהוקצו להגן על סקאליס ונמצאו במקום ושוטרי משטרת וירג'יניה שהוזעקו לשם. השוטרים הצליחו לפגוע בהודג'קינסון, שמת מאוחר יותר מפצעיו בבית החולים האוניברסיטאי ע"ש ג'ורג' וושינגטון. 

ארבעה אנשים נפגעו מיריות התוקף: מצליף הסיעה הרפובליקנית חבר הקונגרס סטיב סקליס מלואיזיאנה, עוזר פרלמנטרי, לוביסט עבור חברת המזון "טייסון פודס", ואחד משוטרי משטרת הקפיטול שהוקצו להגן על סקליס. ככל הנראה נוכחות שוטרי משטרת הקפיטול במקום מנעה פגיעות קשות יותר. סקליס, שנפצע פצעים חמורים באגן, הועבר במסוק למרכז הרפואי מדסטאר בוושינגטון. יתר הפצועים נפצעו קל יותר. סקליס עבר מספר ניתוחים ושוחרר מבית החולים ב-26 ביולי. חבר הקונגרס בראד ונסטרופ שהיה הראשון להעניק עזרה רפואית לפצועים עוטר על פועלו במדליית החייל.

חברי הקונגרס שנכחו בעת הירי היו הסנאטורים ג'ף פלייק וראנד פול; וחברי בית הנבחרים רוג'ר ויליאמס, ג'ף דאנקן, בראד ונסטרופ, רודני דייוויס, מו ברוקס, טרנט קלי, צ'אק פליישמן, מייק בישופ, ג'ק ברגמן וג'ו ברטון.

לאחר הפיגוע התברר כי התוקף היה פעיל במטה של הסנאטור הדמוקרטי ברני סנדרס.

סקאליס הוא חבר הקונגרס הראשון שנורה מאז שנציגת אריזונה גבריאל גיפורדס נורתה בשנת 2011.

## ראו גם
* טרור בארצות הברית
* הירי בבית הנבחרים של ארצות הברית (1954)

## קישורים חיצוניים

## הערות שוליים

קטגוריה:2017 בארצות הברית
קטגוריה:2017 בפוליטיקה
קטגוריה:ארצות הברית: פיגועי ירי
קטגוריה:ארצות הברית: בייסבול
קטגוריה:פשע בווירג'יניה
קטגוריה:בית הנבחרים של ארצות הברית
קטגוריה:הקונגרס של ארצות הברית: היסטוריה
קטגוריה:ירי המוני בארצות הברית
קטגוריה:אלימות פוליטית בארצות הברית בשנות ה-2010
מלאך המערות

**מלאך המערות** (שם מדעי: *Cryptotora thamicola*) הוא מין יחיד בסוגו של דג נדיר מסדרת הקרפיונאים המצוי רק במערות ספורות בתאילנד והוא נחשב לטרוגלוביט החי רק בתוך המערות.
## מאפיינים
זהו דג קטן שאורכו רק 2.8 ס"מ. הוא בעל גוף שקוף דרכו נראים איברים פנימיים ורודים ושאר הגוף לבן. דג זה בעל "כנפיים" גדולות הגורמות לו להיראות כ"מלאך" ומכאן שמו. הלסתות זעירות והוא יונק את מזונו הכולל בקטריות מבין הסלעים וגם נאחז בסלעים עם הבינים.

הדג מצוי רק במערות במחוז מאה הוג סון פרווינס (Mae Hong Son Province) בתאילנד. הוא שוחה במים ומחלץ את החמצן המועט מהמים. הוא מצוי בסכנת הכחדה.

## קישורים חיצוניים

## הערות שוליים

קטגוריה:קרפיונאים
קטגוריה:מקריני סנפיר יחידים בסוגם
קטגוריה:תאילנד: דגי מים מתוקים
קטגוריה:תאילנד: בעלי חיים אנדמיים
קטגוריה:דגי מערות
לו גיש

**לו גיש** (באנגלית: **Lou Gish**; 27 במאי 1967 - 20 בפברואר 2006) הייתה שחקנית תיאטרון, קולנוע וטלוויזיה אנגלייה.

## ביוגרפיה
גיש נולדה בשם לואיז מיקל הנרייטה מארי קוראם, בתם הבכורה של השחקן רולנד קוראם והשחקנית שילה גיש. היא גדלה בלונדון וראתה את עצמה כאמנית יותר מאשר שחקנית. היא למדה בקמברוול וקיבלה תואר בוגר אוניברסיטה בקולג' לאמנות של קמברוול.

### קריירה
גיש משכה את תשומת לבו של סוכן שחקנים כשהופיעה בתפקיד במחזה בתיאטרון שוליים בפדינגטון. דבר זה שכנע אותה לפנות לקריירה על הבמה בעקבות בני משפחתה. היא שיחקה בתיאטרון, בסדרות טלוויזיה ובסרטי קולנוע. ב-2005 הופיעה גיש עם אחותה קיי קוראם במחזה "המלך ליר" בתיאטרון פסטיבל צ'יצ'סטר.

### חיים אישיים
גיש הייתה בת זוגו של השחקן ניקולס רואו עד מותה ב-2006.

היא נפטרה ממחלת הסרטן בגיל 38. היא מתה פחות משנה אחרי מות אמה במרץ 2005 שאף היא נפטרה מסרטן. האם והבת נקברו בבית הקברות הייגייט.

## פילמוגרפיה

## תפקידים בתיאטרון
* Tejas Verdes - תיאטרון גייט, 2005
* המלך ליר - תיאטרון פסטיבל צ'יצ'סטר, 2005, בתפקיד גונריל

## קישורים חיצוניים

* 

## הערות שוליים

קטגוריה:שחקניות תיאטרון אנגליות
קטגוריה:שחקניות קולנוע וטלוויזיה אנגליות
קטגוריה:בריטיות שנולדו ב-1967
קטגוריה:בריטים שנולדו ב-1967
קטגוריה:בריטיות שנפטרו ב-2006
קטגוריה:בריטים שנפטרו ב-2006
יצחק עבאדי (רב)

הרב **יצחק עבאדי** (12 במרץ 1933 – 16 בדצמבר 2025) היה פוסק הלכה אורתודוקסי בולט ביהדות ארצות הברית.

## ביוגרפיה
עבאדי נולד בוונצואלה, בשנת תרצ"ג, למשפחה ממוצא חלבי. בהיותו בן שנתיים, בשנת 1935, עלו הוריו לארץ ישראל והתיישבו בטבריה. למד תורה מרבני העיר, הרב רפאל קוק והרב מאיר ועקנין, שהמליצו עליו לישיבת תפארת ישראל, שם למד שנתיים. לאחר מכן עבר לישיבת היישוב החדש בתל אביב, שם התקרב לחזון איש, והיה נוהג לפקוד את ביתו לעיתים קרובות. לאחר מכן למד תקופה קצרה בישיבת חברון כנסת ישראל, ואחר כך בישיבה במונטרי שבשווייץ.

בגיל 19 המליץ לו החזון איש לנסוע ללמוד אצל רבי אהרן קוטלר בישיבת לייקווד שבניו ג'רזי, הוא בלט בין הבחורים בשקדנותו ובכח זכרונו, ותחת חסותו של הרב קוטלר הפך לפוסק הרשמי של ישיבת לייקווד והקהילה המקומית. גם בביתו של הרב קוטלר נהגו לשאול את הרב עבאדי שאלות בהלכה.

לאחר מותו של הרב קוטלר בשנת 1962, מונו בישיבה פוסקי הלכה אחרים. בשנת 1980 הוא פתח בלייקווד כולל אברכים ללימוד הלכה בשם "אוהל תורה", ובשנת 1993 הוא העביר אותו לשכונת הר נוף בירושלים ועבר בעצמו להתגורר בה. בשנת 2009 הוא שב ללייקווד, אך לא חזר לקהילה.

הרב עבאדי נחשב לאחד מגדולי הפוסקים בארצות הברית, אך כמה תשובות הלכתיות שבהן נטה להקל מתוך חשיבה עצמאית, עוררו נגדו ביקורת רבה.

בנו ר' אהרן מנהל אתר שאלות ותשובות בו הוא מורה על פי פסקי אביו, וכמו כן מפרסם רשימת מוצרים הכשרים לפסח.

ספר השו"ת שלו "אור יצחק", נערך מכתביו בידי תלמידים.

נפטר ב-16 בדצמבר 2025.

## פסיקות בולטות
* התיר להשתמש בספר תורה שנכתב בדפוס משי. בשיטה זו מותחים בד משי על מסגרת המונחת על קלף, עם שבלונה של האותיות. כאשר שופכים דיו סמיך על הבד וגורפים אותו באמצעות מגב, נוצרים האותיות.
* התיר בתנאים מסוימים קיום יחסי אישות לאחר ראיית דם בתולים.
* מקל בדין הסיבה בליל הסדר, ופסק כי "מי שאינו רגיל בכך אינו צריך".
* התיר להשתמש בפאה נכרית שמקורה בשיער הודי, כשיטתם של הרב שמואל הלוי ואזנר, הרב חיים יוסף דוד ווייס, הרב מנשה קליין והרב ישראל בלסקי, בניגוד להוראה לאיסור של הרב יוסף שלום אלישיב, בשל החשש שמדובר בשער עבודה זרה.
* הרב עבאדי חיבר גרסה קצרה של ברכת המזון לפי דברי הרמב"ם ופוסקים אחרים מן הראשונים, ולדבריו ניתן להשתמש בגרסה שלו גם לכתחילה כאשר האדם ממהר וכדומה ואינו מעוניין לקרוא את הגרסה המלאה של הברכה.

## קישורים חיצוניים
;ספריו
* 
* 
*הערות על ספרו
* 

## הערות שוליים

קטגוריה:בוגרי ישיבת חברון כנסת ישראל
קטגוריה:בוגרי ישיבת לייקווד
קטגוריה:רבנים אורתודוקסים
קטגוריה:ניו ג'רזי: רבנים
קטגוריה:אמריקאים שנולדו ב-1933
קטגוריה:אמריקאים שנפטרו ב-2025
קטגוריה:מחברי ספרי שו"ת אמריקאים
כריסטיאן הראשון, רוזן פפאלץ-בירקנפלד-בישוויילר

**כריסטיאן הראשון, רוזן פפאלץ-בירקנפלד-בישוויילר** (גרמנית: **Christian I. von Pfalz-Birkenfeld-Bischweiler**; 3 בספטמבר 1598 – 6 בספטמבר 1654) היה רוזן פפאלץ-בירקנפלד-בישוויילר בשנים 1600–1654.

## ביוגרפיה
כריסטיאן נולד ב-3 בספטמבר 1598 בבירקנפלד, לקרל הראשון, רוזן פפאלץ-צווייבריקן-בירקנפלד ולדורותיאה מבראונשווייג-לינבורג, בתם של וילהלם השישי, דוכס בראונשווייג-לינבורג ודורותיאה מדנמרק, דוכסית בראונשווייג-לינבורג.

בשנת 1600 מת אביו קרל הראשון, רוזן פפאלץ-צווייבריקן-בירקנפלד, וכריסטיאן בן השנתיים בלבד ירש את האזור סביב בישוויילר באלזס שהפך לרוזנות פפאלץ-בירקנפלד-בישוויילר. מכיוון שהיה קטין שלט כעוצר דודו פיליפ לודוויג, רוזן פפאלץ-נויבורג עד לבגרותו, ודודתו מריה אליזבת מפפאלץ-צווייבריקן-נויבורג הופקדה על חינוכו.

כריסטיאן שירת בצבא השוודי, ואף הגיע לדרגת גנרל חיל הפרשים. במהלך מלחמת שלושים השנים לחם כריסטיאן יחד עם הצבא השוודי, ופיקד על צבא שגייס בבאדן-דורלאך. לאחר קרב נורדלינגן בשנת 1634 עזב כריסטיאן את הצבא השוודי, ואף השלים עם פרדיננד השני, קיסר האימפריה הרומית הקדושה.

בשנת 1640 בנה כריסטיאן טירה בבישוויילר, ובשנת 1644 שלח את ילדיו לחצרו של לואי הארבעה עשר, מלך צרפת.

כריסטיאן הקים את הענף של פפאלץ-בירקנפלד-בישוויילר שהיה חסר חשיבות, אולם ממנו יצאו לבסוף מלכי בוואריה. ב-6 בספטמבר 1654 מת כריסטיאן, ובניו חילקו את נחלותיו: כריסטיאן קיבל את פפאלץ-בירקנפלד-בישוויילר, ואילו יוהאן קרל קיבל את פפאלץ-בירקנפלד-גלנהאוזן.

## משפחתו
ב-14 בנובמבר 1630 התחתן כריסטיאן עם מגדלנה קתרינה, רוזנת פפאלץ-צווייבריקן, בתם של יוהאן השני, רוזן פפאלץ-צווייבריקן וקתרין דה רואן, ממנה נולדו לו תשעה ילדים:
* בן מת (1631)
* גוסטב אדולף מפפאלץ-בירקנפלד-בישוויילר (1632)
* יוהאן כריסטיאן מפפאלץ-בירקנפלד-בישוויילר (1633)
* דורותיאה קתרינה, רוזנת פפאלץ-בירקנפלד-בישוויילר (1634–1715), התחתנה עם יוהאן לודוויג, רוזן נסאו-אוטוויילר
* לואיזה סופיה מפפאלץ-בירקנפלד-בישוויילר (1635–1691)
* כריסטיאן השני, רוזן פפאלץ-צווייבריקן-בירקנפלד (1637–1717)
* יוהאן קרל, רוזן פפאלץ-בירקנפלד-גלנהאוזן (1638–1704)
* אנה מגדלנה, רוזנת פפאלץ-בירקנפלד-בישוויילר (1640–1693), התחתנה עם יוהאן ריינהרד השני, רוזן הנאו-ליכטנברג
* קלרה זיבילה מפפאלץ-בירקנפלד-בישוויילר (1643–1644)

ב-28 באוקטובר 1648 התחתן כריסטיאן עם מריה יוהנה מהלפנשטיין, בתו של רודולף החמישי, רוזן הלפנשטיין, ממנה נולד לו בן אחד:
* בן מת (1648)

## אילן יוחסין

## קישורים חיצוניים

* כריסטיאן הראשון, רוזן פפאלץ-בירקנפלד-בישוויילר 

קטגוריה:רוזנים גרמנים
קטגוריה:בית ויטלסבאך
קטגוריה:ילידי 1598
קטגוריה:נפטרים ב-1654
זטא בקנטאור

**ζ בקנטאור** הוא כוכב בולט במרכז קבוצת הכוכבים קנטאור עם בהירות נראית מדרגה 2.55. למרות מיקומו המרכזי בקבוצה ובהירותו היחסית, אין לו שם משלו, ככל הנראה בשל מיקומו הדרומי שלא אפשר לצפות בו מאירופה. כ-5 מעלות ממערב לכוכב נמצא הצביר הכדורי הבהיר ω בקנטאור.

## מאפיינים
ζ בקנטאור הוא תת-ענק כחול עם סיווג ספקטרלי B2.5 IV שנמצא במרחק של כ-380 שנות אור ממערכת השמש. מסתו גדולה למדי ומוערכת בלמעלה מ-9 מסות שמש, רדיוסו קרוב ל-6 רדיוסי שמש והוא מאיר בעוצמה של פי 1,100 מעוצמת ההארה של השמש באור נראה, אך טמפרטורת פניו הגבוהה, כ-21,100 קלווין, גורמת לכך שרוב קרינתו היא בתחום העל-סגול, כך שעוצמת הארתו הכוללת היא פי 6,000 מעוצמת ההארה של השמש. מהירות הסיבוב העצמי של ζ בקנטאור היא גבוהה ועומדת על לפחות 225 קילומטר בשנייה, כך שהוא משלים הקפה על צירו בפחות מיום וחצי. לפחות מחקר אחד מ-2005 טוען ש-ζ בקנטאור הוא בכלל כוכב הסדרה הראשית מסוג ספקטרלי B1 V והוא למעשה צעיר יותר מהגיל שמקובל לייחס לו.

מדידות ספקטרוסקופיות מראות שלכוכב יש בן זוג עמום שמקיף אותו במסלול אליפטי למדי במחזוריות של קצת יותר מ-8 ימים. על פי זמן ההקפה המרחק בין בני הזוג קטן מאוד ובשל הבדל הבהירות ביניהם לא ניתן לזהות את קרינתו של בן הזוג העמום ולהעריך את תכונותיו.

## קישורים חיצוניים
* ζ בקנטאור באתר של ג'ים קלר
* 

## הערות שוליים

קטגוריה:תת-ענקים מסוג B
קטגוריה:כוכבים כפולים
קטגוריה:קבוצת הכוכבים קנטאור
קוקייה רצנית גדולה

**קוקייה רצנית גדולה** (שם מדעי: *Geococcyx californianus*) הוא מין של קוקייה הנפוצה בערבות ומדבריות בדרום ארצות הברית ובמקסיקו.

## מאפיינים
אורכה של הקוקייה הרצנית מהזנב עד המקור נע בין 43 ל-61 ס"מ בממוצע ומשקלה 125–250 גרם. נוצותיה חומות, שחורות ולבנות. לקוקייה רגליים ארוכות. על אף שהיא מסוגלת לעוף היא מבלה את רוב זמנה על הקרקע.

הקוקייה הרצנית מסוגלת לרוץ במהירות של עד 35 ק"מ לשעה ובאופן כללי מעדיפה לרוץ מאשר לעוף. היא תעוף על מנת להימלט מטורפים מהירים יותר, כגון זאבי ערבות.

היא חיה באזורים פתוחים ולעיתים גם יבשים והיא אוכלת בעיקר בשר. היא ניזונה מחרקים, פרוקי-רגליים, זוחלים קטנים, כגון לטאות ונחשים קטנים, כולל ארסיים. הקוקייה יכולה לפרוש כנפיים כדי להפנט נחש ואז לדקור אותו במקורה. היא מגישה את המזון לגוזליה אך לא מרפה מהמזון עד שהיא מפרישה ממקורה נוזלי עיכול מיוחדים, שהגוזלים זקוקים להם.

## גלריה

קובץ:Greater Roadrunner- New Mexico's State Bird.jpg
קובץ:Greater Roadrunner (Geococcyx californianus) (3399096675).jpg
קובץ:Greater Roadrunner (Geococcyx californianus) - Flickr - Lip Kee.jpg
קובץ:Geococcyx californianus Albuquerque (4815685925).jpg
קובץ:The Greater Roadrunner Walking.jpg


## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1829
קטגוריה:טקסונים שתוארו בידי רנה לסון
קטגוריה:קוקיים
קטגוריה:ארצות הברית: עופות
קטגוריה:בעלי חיים במדבר מוהאבי
מפעילות האמר קרבי

ממוזער|תג היחידה של בסיס מל"י, בין היתר של יחידת המפעילות.
יחידת **מפעילות האמר קרבי** (מכונה בקיצור "יחידת המפעילות") בצה"ל, היא יחידת נשים הממוקמת בבסיס צאלים ונמצאת תחת המרכז לאימונים טקטיים. היחידה שנוסדה ב-1997, היא חלק ממערך האימונים הטקטיים של זרוע היבשה ומטרתה היא להכשיר את הלוחמים (בעיקר המפקדים) לשדה הקרב.

ממוזער|מפעילות באמצע עצירה בשטח בזמן תרגיל

לחיילות היחידה שרוך בצבע תכלת, כומתה שחורה עם סיכת שריון או חיל רגלים (נתון לבחירתן) ונעליים שחורות. תג היחידה הוא סמל הבסיס מל"י 500 (המרכז הלאומי לאימונים ביבשה - מחנה צאלים) שבעבר היה סמל חטיבה 500 בשריון.

## הכשרה
תפקיד מפעילת האמר קרבי מיועד לנשים בלבד ותנאי הקבלה הם פרופיל 72 ומעלה ורישיון נהיגה אזרחי מכל סוג שהוא. למועמדות לשרות ללא רישיון ניתנת האפשרות לעשות קורס נהיגה קדם-צבאי. אורך הטירונות הוא כשלושה עד ארבעה שבועות (רובאי 02), אורך ההכשרה המלא, כולל הקורס, הוא 3 חודשים.

לאחר הכשרתן אשר יבצעו בבסיס ״צאלים״, פלוגת ההכשרה תחולק ל-2 פלוגות, אחת שתישאר בצאלים והשנייה שתעלה צפונה למחנה ״צנובר״. מידי כחצי שנה הפלוגות יתחלפו במיקומן. המפעילות יוציאו תרגילים בשטח, בשירות הסדיר, שמתפרסים על כל רחבי הארץ.

## מהלך השירות
יחידת המפעילות, עוסקת באימונים ביבשה בשיתוף יחידות קרביות שונות. היחידה משתמשת בהאמרים "מחופשים" המדמים רק"מים (רכב קרבי משוריין) לדוגמה טנק או נגמ"ש, ומבצעת אימונים טקטיים, ללא אש, המדמים לחימה בשדה קרב ולחימה במצבי אמת שונים.

את האימונים עם יחידת המפעילות מבצעים מפקדים בדרגות שונות, שבזמן אמת יהיו עתידים לפקד על הרקמ"ים ופקודותיהם יכריעו את גורל המערכה. במהלך האימון המפעילה נוהגת בהאמר ומוכשרת לתפעל את המערכות השונות הקיימות בו. כל אימון שונה באופיו, באורכו, ביחידות הלוחמות המשתתפות בו ומיקומו בארץ.

תנאי השירות ביחידה כוללים שהייה ממושכת בשטח, עבודה עם אנשים משתנים, אכילת מנות קרב והתמודדות עם תנאי מזג האוויר בכל עונות השנה. אורך השירות הוא כ-24 חודשים.

יחידת המפעילות מורכבת משש פלוגות, פלוגת ההכשרות- ראם, שתי פלוגות סדירות - "יעל" ו"אלה" (בתוכן כ-200 חיילות סדירות) ושלוש פלוגות מילואים - "רותם", "דיה" ו"הדר".

ביחידה קיימים צירי התפתחות שונים בתחום הפיקוד (מ"כיות, קצינות) תחום הלוגיסטיקה (סרס"פ, ב. קוד ועוד) ותחום ההדרכה (מדריכות ניוד, צפ"ה ומשקיות הסברה).

קטגוריה:נשים בצה"ל
עונת 1958/1959 בסרייה א'

**עונת 1958/1959 בסרייה א**' הייתה העונה ה-57 של התחרות שאורגנה על ידי התאחדות הכדורגל האיטלקית ונוהלה על ידי "ליגת הכדורגל" (Lega Calcio). המשחקים החלו ב-21 בספטמבר 1958 והסתיימו ב-9 ביוני 1959. 

בליגה השתתפו 18 קבוצות. התחרות התקיימה בשיטת ליגה עם משחקי בית ומשחקי חוץ. עבור הניצחון הוענקו שתי נקודות ונקודה עבור תוצאת תיקו.

טריאסטינה ובארי היו הקבוצות שעלו מהליגה השנייה.

מילאן זכתה באליפות בפעם השביעית בתולדות המועדון. 
 
בסיום העונה לליגת משנה ירדו טריאסטינה וטורינו. במקום הקבוצות שירדו לסרייה א' העפילו אטאלנטה ופלרמו.

## טבלת הליגה

## כדורגלנים מצטיינים
אנטוניו אנג'לילו,() מאינטר כבש 33 שערים וזכה בתואר מלך השערים.

## קישורים חיצוניים

*נתונים מאתר rsssf
* נתונים מפורטים מאתר transfermarkt

איטליה
איטליה
קטגוריה:עונות בסרייה א'
כריסטיאן השני, רוזן פפאלץ-צווייבריקן-בירקנפלד

**כריסטיאן השני, רוזן פפאלץ-צווייבריקן-בירקנפלד** (גרמנית: **Christian II. von Pfalz-Zweibrücken-Birkenfeld**; 22 ביוני 1637 - 26 באפריל 1717), היה רוזן פפאלץ-בירקנפלד-בישוויילר בין השנים 1654–1717 ורוזן פפאלץ-צווייבריקן-בירקנפלד בין השנים 1671–1717.

## ביוגרפיה
כריסטיאן נולד ב-22 ביוני 1637 בבישוויילר, לכריסטיאן הראשון, רוזן פפאלץ-בירקנפלד-בישוויילר ולמגדלנה קתרינה, רוזנת פפאלץ-צווייבריקן, בתם של וילהלם, דוכס בראונשווייג-לינבורג ודורותיאה מדנמרק, דוכסית בראונשווייג-לינבורג.

בשנת 1654 מת אביו כריסטיאן הראשון, רוזן פפאלץ-בירקנפלד-בישוויילר, וכריסטיאן ואחיו חילקו את נחלותיו: כריסטיאן קיבל את פפאלץ-בירקנפלד-בישוויילר, ואילו יוהאן קרל קיבל את פפאלץ-בירקנפלד-גלנהאוזן.

כריסטיאן ואחיו הצעיר יוהאן קרל למדו ביחד באוניברסיטת שטרסבורג, ולאחר מכן יצאו לטיול הגדול בצרפת, הולנד, אנגליה, שוודיה ושווייץ במשך 5 שנים. לאחר מכן מונה כריסטיאן למפקד רגימנט הרגלים השוואבי בדרגת אוברסט, ופיקד עליו במהלך קרב סנטגוטהרד במהלך המלחמה האוסטרו-טורקית (1663–1664)). בשנת 1668 קיבל כריסטיאן פיקוד על רגימנט מלואי הארבעה עשר, מלך צרפת בדרגת מסטרה דה קאמפ, ובשנת 1688 קיבל דרגת לוטננט גנרל בצבא הצרפתי.

בשנת 1671 מת קרל השני אוטו, רוזן פפאלץ-צווייבריקן-בירקנפלד ללא יורשים, וכריסטיאן ירש את נחלותיו. בשנת 1673 מת חמיו יוהאן יקוב, רוזן ראפולשטיין, וכריסטיאן ואשתו ירשו את נחלותיו. בשנים 1681 ו-163 חתמו כריסטיאן ואחיו יוהאן קרל על הסכמים להסדרת הגבולות ביניהם. בשנת 1699 ירש כריסטיאן חלק מרוזנות פפאלץ-ולדנץ.

ב-26 באפריל 1717 מת כריסטיאן בבירקנפלד, ובנו כריסטיאן השלישי, רוזן פפאלץ-צווייבריקן-בירקנפלד עלה לשלטון במקומו.

## משפחתו
ב-5 בספטמבר 1667 התחתן כריסטיאן עם קתרינה אגתה, רוזנת ראפולשטיין, בתם של יוהאן יקוב, רוזן ראפולשטיין ואנה קלאודיה מזאלם-קירבורג, ממנה נולדו לו 7 ילדים:
* מגדלנה קלאודיה, רוזנת פפאלץ-בירקנפלד-בישוויילר (1668–1704), התחתנה עם פיליפ ריינהרד, רוזן הנאו-מינצנברג
* לודוויג מפפאלץ-בירקנפלד-בישוויילר (1669–1670)
* אליזבת סופיה אוגוסטה מפפאלץ-צווייבריקן-בירקנפלד (1671–1672)
* כריסטינה קתרינה מפפאלץ-צווייבריקן-בירקנפלד (1671–1673)
* שרלוטה וילהלמינה מפפאלץ-צווייבריקן-בירקנפלד (1672–1673)
* כריסטיאן השלישי, רוזן פפאלץ-צווייבריקן (1674–1735)
* לואיזה, רוזנת פפאלץ-צווייבריקן-בירקנפלד (1679–1753), התחתנה עם פרידריך אנטון אולריך, נסיך ולדק ופירמונט

## אילן יוחסין

## קישורים חיצוניים

* כריסטיאן השני, רוזן פפאלץ-צווייבריקן-בירקנפלד 
* 

קטגוריה:רוזנים גרמנים
קטגוריה:בית ויטלסבאך
קטגוריה:ילידי 1637
קטגוריה:נפטרים ב-1717
ארי גולדוואג

**ארי גולדוואג** (באנגלית: **Ari Goldwag**; נולד ב-1979) הוא פזמונאי, זמר ומלחין של מוזיקה חסידית ומוזיקה יהודית מקורית.

## ביוגרפיה
נולד וגדל בווסט המפסטד, ניו יורק. אביו הוא מורה למתמטיקה לשעבר ובעליה של חנות קמעונאית גדולה בסאות' פולסברג. ארי למד בבית הספר היהודי HANC  המזוהה עם האורתודוקסיה המודרנית במחוז נסאו בניו יורק, ובתיכון בישיבת פאר רוקאוואי. לאחר תום לימודיו בישיבה זו נסע ללמוד בישראל, בישיבת מיר.

ב-2001 הכיר את טליה, ילידת סיאטל, וושינגטון, הם נישאו ונשארו לגור בישראל. תחילה בירושלים ובהמשך ברמת בית שמש. לזוג שבעה ילדים.

### קריירה מוזיקלית

התפרסם כסולן מקהלת הילדים פרחי מיאמי בגיל 10, וכיכב בחמישה אלבומים ושלושה סרטונים של המקהלה בטרם השתנה קולו בגיל 14.

הוא המשיך בקריירה מוזיקלית, כתב והלחין שירים עבור אמנים אחרים, והפיק מספר אלבומי סולו.

בשנת 2018 (ה'תשע"ח) הפיק את אלבומו **לא נפסיק לרקוד**, את רובם של השירים באלבום הלחין גולדוואג בעצמו, לצד שיתוף פעולה עם איצי וולדנר, מירי ישראלי, ויוחנן שפירא. בהפקת האלבום נעזר במפיק המוזיקלי יוחי בריסקמן.

## דיסקוגרפיה
### אלבומי סולו
* **לישועתך קיווינו** (2003)
* **שמחה בליבי** (2004)
* **נשמה טהורה** (2006)
* **עם אחד** (2013)
* **The English Album** (2014)
* **לא נפסיק לרקוד** (2018)
* **יש לי הכל** (2020)
* **It's Geshmak To Be A Yid** (2021)

### השתתפות באלבומים
* **קחו לי מנגן**, 2009
* **וזוכר**, 2014
* **[[יש תקווה]]**, בני פרידמן, 2014
* **שבת התכוננו**, 2014
* **קול הכוכבים**, 2016

## קישורים חיצוניים

## הערות שוליים

קטגוריה:ישראלים ילידי ארצות הברית
קטגוריה:פזמונאים ישראלים
קטגוריה:פזמונאים אמריקאים
קטגוריה:זמרים חסידיים ישראלים
קטגוריה:זמרים חסידיים אמריקאים
קטגוריה:בית שמש: אישים
קטגוריה:זמרים חסידיים
קטגוריה:זמרים השרים ביידיש
קטגוריה:ישראלים שנולדו ב-1979
קטגוריה:אמריקאים שנולדו ב-1979
אריאל בנבג'י

**אריאל בנבג'י** (נולד ב-1979) הוא יוצר ובמאי טלוויזיה ישראלי. 

## ביוגרפיה
בנבג'י נולד וגדל בירושלים. למד בישיבת מעלה גלבוע ושירת כלוחם בנח"ל. ב-2008 סיים לימודי קולנוע וטלוויזיה בבית הספר סם שפיגל לקולנוע ולטלוויזיה בירושלים.

במהלך לימודיו עבד כמקרין ומפיק סרטים בסינמטק ירושלים.

### קריירה
ב-2008, סרט הגמר שלו, "ימי התשובה של רחמים חנוכה", זכה בציון לשבח בתחרות וולג'ין בפסטיבל הקולנוע ירושלים. הסרט עוסק ברחמים חנוכה המשתחרר מהכלא בעשרת ימי תשובה וחוזר לגור עם אביו, סופר סת"ם. רחמים מקווה לפתוח דף חדש בחייו, אלא שאביו הזקן התחייב לכתוב ספר תורה למשפחת חמישה, המאיימת על חיי שניהם אם אביו לא יסיים את עבודתו במועד.

עם תום לימודיו פנה בנבג'י ליצירה בטלוויזיה הישראלית. כתב את התסריט לעונה הראשונה של "בלו נטלי" (2010) יחד עם רוית הכט ונויה נוריאל, ביים את סדרות הטלוויזיה "אורים ותומים" (2011) ששודרה ב-Yes, ו"נויורק" (2012–2014) ביחד עם שוקי בן-נעים, אהד זקבך ואלעד חן. כמו כן ביים את "מריו" (2017) – סדרת טלוויזיה לבני נוער, ו"שבאבניקים" (2017) ששודרה ב-HOT, וכן סרט קצר, "התחלה חדשה" (2016).

### חיים אישיים
בנבג'י נשוי למירב ואב לשלושה.

## פילמוגרפיה
* ימי התשובה של רחמים חנוכה (סרט סטודנטים, במאי ותסריטאי, 2009)
* בלו נטלי (סדרת דרמה, דיאלוגיסט, 2010)
* אורים ותומים (סדרת טלוויזיה) (סדרת דרמה, במאי, 2011)
* נויורק (סדרת דרמה, במאי, 2012–2014)
* התחלה חדשה (סרט קצר, במאי, 2016)
* מריו (סדרת קומדיה לילדים, במאי, 2017)
* שבאבניקים (סדרת דרמה, במאי, 2017)
* יש לה את זה (קשת 12, במאי 2018)
* המדובב (במאי, 2019)
* ישמח חתני (קשת 12, במאי, 2020)
* בעלת החלומות (הוט, במאי, 2021)
* שנות ה-90 (רשת 13, במאי, 2021)
* המדובב - חשבון פתוח (יס, 2022, במאי)
* תחריר (יס, 2025)
* ההילולה

## קישורים חיצוניים

* אריאל בנבג'י, באתר סם שפיגל
* 
* 

2017 06
קטגוריה:בוגרי בית הספר סם שפיגל לקולנוע ולטלוויזיה
קטגוריה:במאי טלוויזיה ישראלים
קטגוריה:בוגרי ישיבת מעלה גלבוע
קטגוריה:ישראלים שנולדו ב-1979
כריסטיאן השלישי, רוזן פפאלץ-צווייבריקן

**כריסטיאן השלישי, רוזן פפאלץ-צווייבריקן** (גרמנית: **Christian III. von Pfalz-Zweibrücken**; 7 בנובמבר 1674 - 3 בפברואר 1735), היה רוזן פפאלץ-צווייבריקן-בירקנפלד בין השנים 1717–1735 ורוזן פפאלץ-צווייבריקן בין השנים 1731–1735.

## ביוגרפיה
כריסטיאן נולד ב-7 בנובמבר 1674 בשטרסבורג, לכריסטיאן השני, רוזן פפאלץ-צווייבריקן-בירקנפלד ולקתרינה אגתה, רוזנת ראפולשטיין, בתם של יוהאן יקוב, רוזן ראפולשטיין ואנה קלאודיה מזאלם-קירבורג.

בשנת 1697 התגייס כריסטיאן לצבא הצרפתי, ומונה למפקד הרגימנט האלזסי. בשנת 1699 מתה אמו קתרינה אגתה, רוזנת ראפולשטיין, וכריסטיאן ירש את רוזנות ראפולשטיין. בשנת 1702 הועלה כריסטיאן לדרגת מרשל דה קאמפ, ובשנת 1704 הועלה לדרגת לוטננט גנרל. בשנת 1708 פיקד כריסטיאן על כוחותיו בהצלחה בקרב אודנארד, שהיה חלק ממלחמת הירושה הספרדית.

בשנת 1717 מת אביו כריסטיאן השני, רוזן פפאלץ-צווייבריקן-בירקנפלד, וכריסטיאן ירש את רוזנות פפאלץ-צווייבריקן-בירקנפלד. בשנת 1731 מת גוסטב, דוכס צווייבריקן, וכריסטיאן ירש את רוזנות פפאלץ-צווייבריקן. בתחילה התנגדו לכך קרובי משפחתו של גוסטב, אולם ב-24 בדצמבר 1733 אושר הדבר בהסכם שנחתם בינו לקרל השלישי פיליפ, הנסיך הבוחר מפפאלץ במנהיים.

ב-3 בפברואר 1735 מת כריסטיאן בצווייבריקן, ובנו כריסטיאן הרביעי, רוזן פפאלץ-צווייבריקן עלה לשלטון במקומו.

## משפחתו
ב-21 בספטמבר 1719 התחתן כריסטיאן עם קרולינה, רוזנת נסאו-זארבריקן, בתם של לודוויג קראפט, רוזן נסאו-זארבריקן ופיליפינה הנרייטה, נסיכת הוהנלוהה-לאנגנבורג, ממנה נולדו לו 4 ילדים:
* קרולינה, רוזנת פפאלץ-צווייבריקן (1721–1774), התחתנה עם לודוויג התשיעי, רוזן הסן-דרמשטאדט
* כריסטיאן הרביעי, רוזן פפאלץ-צווייבריקן (1722–1775)
* פרידריך מיכאל, רוזן פפאלץ-צווייבריקן-בירקנפלד (1724–1767)
* כריסטיאנה הנרייטה, רוזנת פפאלץ-צווייבריקן (1725–1816), התחתנה עם קרל אוגוסט, נסיך ולדק ופירמונט

## אילן יוחסין

## קישורים חיצוניים

* כריסטיאן השלישי, רוזן פפאלץ-צווייבריקן 
* 

קטגוריה:רוזנים גרמנים
קטגוריה:בית ויטלסבאך
קטגוריה:ילידי 1674
קטגוריה:נפטרים ב-1735
אליזבת אמליה, ארכידוכסית אוסטריה

**אליזבת אמליה, ארכידוכסית אוסטריה** (7 ביולי 1878 – 13 במרץ 1960;  בגרמנית: **Elisabeth Amalie Eugenia Maria Theresia Karoline Luise Josepha von Österreich**), הייתה אחייניתו של פרנץ יוזף, קיסר אוסטריה ואמו של פרנץ יוזף השני, נסיך ליכטנשטיין.

## ביוגרפיה
אליזבת אמליה נולדה ב-7 ביולי 1878 בעיר רייכנאו על הרקס, לקרל לודוויג, ארכידוכס אוסטריה, שהיה אחיו הצעיר של פרנץ יוזף הראשון, קיסר אוסטריה, ולאשתו השלישית מריה תרזה, נסיכת פורטוגל בתם של מיגל הראשון, מלך פורטוגל ואדליידה מלוונשטיין-ורטהיים-רוזנברג.

ב-20 באפריל 1903 התחתנה אליזבת אמליה בווינה עם אלויס, נסיך ליכטנשטיין, ודודה פרנץ יוזף הראשון, קיסר אוסטריה הגיע לחתונה להראות שאלו נישואים לגיטימיים והוא מרוצה מהנישואים הללו. פרנץ יוזף היה מרוצה מכך שהתחתנה עם נסיך במעמד ראוי, ולא עשתה כאחיה פרנץ פרדיננד, ארכידוכס אוסטריה שהתחתן בנישואים מורגנטיים עם סופיה, דוכסית הוהנברג.

אליזבת אמליה הייתה חובבת נהיגה מושבעת, והחזיקה באוסף של 31 מכוניות. לצורך החזקת המכוניות, המירה אליזבת אמליה את האורוות של טירתה בהונגריה למוסכים.

בשנת 1923 ויתר בעלה אלויס, נסיך ליכטנשטיין על זכויותיו לרשת את נסיכות ליכטנשטיין לטובת בנם, ובשנת 1938 עלה בנם פרנץ יוזף השני, נסיך ליכטנשטיין לשלטון, לאחר מותו של פרנץ הראשון, נסיך ליכטנשטיין. בשנת 1955 מת בעלה אלויס, וב-13 במרץ 1960 מתה אליזבת אמליה בביתה בוואדוץ.

## משפחתה
250px|ימין|ממוזער|אליזבת אמליה ובעלה אלויס
ב-20 באפריל 1903 התחתנה אליזבת אמליה עם אלויס, נסיך ליכטנשטיין, ממנו נולדו לה 8 ילדים:
* פרנץ יוזף השני, נסיך ליכטנשטיין (1906–1989)
* מריה תרזה, נסיכת ליכטנשטיין (1908–1973), התחתנה עם ארתור, רוזן שטראכוויץ פון גרוס-צאושה וקאמינץ
* קרל אלפרד, נסיך ליכטנשטיין (1910–1985)
* גאורג הרטמן, נסיך ליכטנשטיין (1911–1998)
* אולריך, נסיך ליכטנשטיין (1913–1978)
* מריה הנרייטה, נסיכת ליכטנשטיין (1914–2011), התחתנה עם פטר, רוזן פון אלץ לבית פאוסט פון שטרומברג
* אלויס, נסיך ליכטנשטיין (1917–1967)
* היינריך, נסיך ליכטנשטיין (1920–1993)

## אילן יוחסין

## קישורים חיצוניים

* 

קטגוריה:ילידות 1878
קטגוריה:בית הבסבורג
קטגוריה:נפטרות ב-1960
כריסטיאן הרביעי, רוזן פפאלץ-צווייבריקן

**כריסטיאן הרביעי, רוזן פפאלץ-צווייבריקן** (בגרמנית: **Christian IV von Pfalz-Zweibrücken**; 6 בספטמבר 1722 – 5 בנובמבר 1775) היה רוזן פפאלץ-צווייבריקן בין השנים 1735–1775.

## ביוגרפיה
כריסטיאן נולד ב-6 בספטמבר 1722 בבישוויילר, לכריסטיאן השלישי, רוזן פפאלץ-צווייבריקן-בירקנפלד ולקרולינה, רוזנת נסאו-זארבריקן, בתו של לודוויג קראפט, רוזן נסאו-זארבריקן.

בשנת 1735 מת אביו כריסטיאן השלישי, רוזן פפאלץ-צווייבריקן, וכריסטיאן ירש את נחלותיו. מכיוון שהיה קטין, שלטה אמו קרולינה, רוזנת נסאו-זארבריקן כעוצרת עד לבגרותו. בין השנים 1737–1739 למדו כריסטיאן ואחיו הצעיר פרידריך מיכאל באוניברסיטת ליידן, ולאחר מכן שהו בחצר המלוכה הצרפתית. בשנת 1740 נטל כריסטיאן את השלטון לידיו, ובשנת 1741 חיתן את אחותו קרולינה, רוזנת פפאלץ-צווייבריקן עם לודוויג התשיעי, רוזן הסן-דרמשטאדט.

ב-6 בפברואר 1746 התחתן כריסטיאן בנישואים מורגנטיים עם מריה יוהנה קאמאסה, ובשל כך נשלל מילדיו הזכות לשאת את תאריו, אולם בשנת 1792 קיבלו ילדיו את התואר פרייהר פון צווייבריקן.

בשנת 1758 המיר כריסטיאן את דתו לקתולית, בלחץ פטרונו לואי החמישה עשר, מלך צרפת. כריסטיאן היה מופקד על חינוך אחיינו קרל אוגוסט, אולם לאחר מלחמת שבע השנים נשאר קרל אוגוסט באוסטריה. במהלך מלחמת העצמאות של ארצות הברית שלח כריסטיאן כוח בפיקוד בנו כריסטיאן פון צווייבריקן שנלחם לצד הצבא הצרפתי, ואף השתתף בקרב יורקטאון.

ב-5 בנובמבר 1775 מת כריסטיאן בהרשוויילר-פטרסהיים, ואחיינו קרל השני אוגוסט, דוכס צווייבריקן עלה לשלטון במקומו.

## משפחתו
ב-6 בפברואר 1746 התחתן כריסטיאן בנישואים מורגנטיים עם מריה יוהנה קאמאסה, שממנה היו לו 6 ילדים:
* כריסטיאן פון צווייבריקן (1752–1817)
* וילהלם פון צווייבריקן (1754–1807)
* מריה אנה קרולינה פון צווייבריקן (1756–1806)
* קרל לודוויג פון צווייבריקן (1759–1763)
* אליזבת אוגוסטה פרדריקה פון צווייבריקן (1766–1826)
* יוליוס מקסימיליאן פון צווייבריקן (1771–1773)

## אילן יוחסין

## קישורים חיצוניים

* כריסטיאן הרביעי, רוזן פפאלץ-צווייבריקן 
* 

קטגוריה:בית ויטלסבאך
קטגוריה:מלחמת שבע השנים: אישים
קטגוריה:ילידי 1722
קטגוריה:נפטרים ב-1775
השרפה במגדל גרנפל

**השרפה במגדל גרנפל** התרחשה ב-14 ביוני 2017 במגדל מגורים בן 24 קומות, בגובה של כ-67 מטר, של דירות דיור ציבורי בצפון קנזינגטון, מערב לונדון, אנגליה. בשרפה נספו 72 איש.

שירותי החירום קיבלו את הדיווח הראשון על השרפה בשעה 00:54, והשרפה נמשכה כ-24 שעות לאחר מכן. בתחילה, מאות כבאים ו-45 כבאיות השתתפו במאמצים להשתלטות על האש, כאשר כבאים רבים המשיכו לנסות להשתלט על כיסי אש בקומות הגבוהות, לאחר שרוב חלקי הבניין כבר כולו באש. תושבי הבניינים הסמוכים פונו בשל חשש כי המגדל עלול לקרוס, אם כי מאוחר יותר נשלל החשש הזה. עם זאת, הקצוות של הבניין נחשבו ללא בטוחים עקב נזק רב, דבר המחייב שהחיפושים באזורים אלו יבוצעו על ידי כלבים, בשל משקלם הקל.

בתחילה, היה חשש כי כ-600 אנשים עלולים להיות בבניין בזמן השרפה. 65 דיירים ניצלו על ידי כבאים. 74 איש אישרו כי הם נמצאים בחמישה בתי חולים ברחבי לונדון; 17 מהם היו במצב קריטי. החיפושים נמשכו עד ל-16 ביוני 2017 ונעצרו משיקולי בטיחות, והמחלצים נכנסו שוב לבניין רק למחרת, ב-17 ביוני 2017, והגיעו עד לקומה העליונה ביותר.

השרפה החלה עקב קצר חשמלי במקרר. בשל המהירות שבה התפשטה האש עלתה הסברה כי האש התלקחה בשל חיפוי חיצוני שנוסף לבניין לאחרונה.

ראש עיריית לונדון, סאדיק ח'אן, מתח ביקורת על הוראות הבטיחות, במיוחד אלו שאמרו לדיירים להישאר בדירותיהם עד שיצילו אותם מהאש. בדיעבד, עצה זו הוכחה כקטלנית לאלה שפעלו על פיה. ב-16 ביוני 2017 ראש ממשלת בריטניה תרזה מיי הודיעה על ייסוד קרן בשווי 5 מיליון ליש"ט למען קורבנות השרפה.

#### חקירת השרפה
ב־2024 פורסמו מסקנות תחקיר ציבורי שחקר את האירוע. התחקיר קבע ארבעה גורמים לשריפה, בהם קיצוץ בעלויות שיפוץ הבניין תוך התעלמות משיקולי בטיחות, "חוסר יושר שיטתי" של חברות אשר הסתירו את סכנת ההתלקחות של חומרי החיפוי והאיטום, הימנעות גורמי ממשל להזהיר את הציבור ולהסדיר את השימוש בחומרי החיפוי והאיטום הדליקים, וכישלון החברה והוועד המנהל של מבנה Grenfell באחריות הבסיסית שלו לתקינות המבנה ולשמירה על חיי הדיירים שבו תוך התעלמות מתקנות ודרישות כיבוי אש.

משטרת המטרופולין של לונדון הודיעה שצפויה הגשת כתבי אישום נגד המעורבים באסון, אך אף אחד מהם לא יוגש לפני 2026.

## קישורים חיצוניים

* 
* 
* 
* השרפה בלונדון: "הישארו במקום" הייתה הוראה קטלנית והעצימה את האסון, Twoday, יוני 2018

## הערות שוליים

קטגוריה:אסונות ב-2017
קטגוריה:שרפות בלונדון
קטגוריה:קנזינגטון וצ'לסי
קטגוריה:2017 בממלכה המאוחדת
קרל השני אוגוסט, דוכס צווייבריקן

**קרל השני אוגוסט, דוכס צווייבריקן** (בגרמנית: **Karl II. August von Pfalz-Zweibrücken**; 29 באוקטובר 1746 - 1 באפריל 1795), היה דוכס פפאלץ-צווייבריקן בין השנים 1775–1795.

## ביוגרפיה
קרל אוגוסט נולד ב-29 באוקטובר 1746 לפרידריך מיכאל, רוזן פפאלץ-צווייבריקן-בירקנפלד ומריה פרנצסקה, רוזנת פפאלץ-זולצבאך, בתם של יוזף קרל עמנואל אוגוסט, רוזן פפאלץ-זולצבאך ואליזבת אוגוסטה סופיה, רוזנת פפאלץ-נויבורג. זמן קצר לאחר לידתו עבר אביו לדת הקתולית, וקרל אוגוסט הוטבל כקתולי.

בצעירותו שהה קרל אוגוסט בחצר המלוכה האוסטרית, ושם התאהב במריה אמליה, ארכידוכסית אוסטריה, בתם של פרנץ הראשון, קיסר האימפריה הרומית הקדושה ומריה תרזה, והשניים תכננו להתחתן, אולם מריה תרזה חיתנה אותה בשנת 1769 עם פרדיננדו, דוכס פארמה, מה שגרם לנתק בין קרל אוגוסט לבית הבסבורג, וכן לנתק בין מריה אמליה לאמה עד יום מותה.

בשנת 1775 מת דודו כריסטיאן הרביעי, רוזן פפאלץ-צווייבריקן, וקרל אוגוסט ירש את נחלותיו. בנוסף, מכיוון שלדודנו קרל תאודור, הנסיך הבוחר מפפאלץ לא היו יורשים, היה קרל אוגוסט עתיד לרשת לאחר מותו של קרל תאודור את שטחי בית ויטלסבאך: פפאלץ-צווייבריקן (הדוכסות שלו), פפאלץ-נויבורג, פפאלץ-זולצבאך, דוכסות יוליך וברג, נסיכות הבוחר מפפאלץ ונסיכות הבוחר מבוואריה.

ב-30 בדצמבר 1777 מת מקסימיליאן השלישי יוזף, הנסיך הבוחר מבוואריה ללא יורשים, ובמקומו עלה לשלטון קרל תאודור, הנסיך הבוחר מפפאלץ. ב-8 בינואר 1778 חתם קרל תאודור על הסכם עם יוזף השני, קיסר האימפריה הרומית הקדושה על החלפת בוואריה בארצות השפלה האוסטריות, אולם, קרל אוגוסט ומריה אנה סופיה מסקסוניה אלמנתו של מקסימיליאן יוזף התנגדו לכך, בסיוע ממלכת פרוסיה ורוב המדינות הגרמניות הקטנות, ובעקבות כך פרצה מלחמת הירושה הבווארית. בשנת 1779 נחתם הסכם טשן, שבו קיבלה אוסטריה שטחים מסוימים בבוואריה, אך מלבד זאת לא נעשו שום שינויים טריטוריאליים. בשנת 1784 שוב ניסה קרל תאודור להחליף את שטחיו בארצות השפלה האוסטריות, אך שוב התנגד לכך קרל אוגוסט בתמיכה פרוסית וקרל תאודור נכשל.

ב-1 באפריל 1795 מת קרל אוגוסט במנהיים ללא בנים, ואחיו מקסימיליאן יוזף עלה לשלטון במקומו. ב-16 בפברואר 1799 מת קרל תאודור, הנסיך הבוחר מבוואריה, ומקסימיליאן יוזף ירש את כל נחלותיו. בשנת 1806 הפך מקסימיליאן יוזף למלך בוואריה, וצאצאיו שלטו בממלכה עד לאחר התבוסה הגרמנית במלחמת העולם הראשונה בשנת 1918.

## משפחתו
ב-12 בפברואר 1774 התחתן קרל אוגוסט עם אמליה, נסיכת סקסוניה, בתם של פרידריך כריסטיאן, הנסיך הבוחר מסקסוניה ומריה אנטוניה, דוכסית בוואריה, ממנה נולד לו בן אחד - קרל אוגוסט פרידריך, אך הוא מת בשנת 1784 בהיותו בן 8.

## אילן יוחסין

## קישורים חיצוניים

* 

קטגוריה:דוכסים גרמנים
קטגוריה:בית ויטלסבאך
קטגוריה:גרמנים שנולדו ב-1746
קטגוריה:גרמנים שנפטרו ב-1795
המנטליסט (סדרת טלוויזיה, 2018)

**המנטליסט** (ברוסית: **Менталист**; נקרא גם "קורא המחשבות", ברוסית: Тот, кто чита́ет мы́сли) היא סדרת דרמה משטרתית רוסית, משנת 2018 בהפקת חברת ההפקות האוקראינית Star Media עבור ערוץ ICTV האוקראיני והערוץ הראשון ברוסיה.

הסדרה עוקבת אחרי דנייל רומאנוב (יחזקאל לזרוב), מדיום לשעבר, המשמש כיועץ למחלקה הפלילית של משטרת רוסיה, תוך שימוש ביכולות תצפית מיוחדות בהם השתמש בעבר כדי "לקרוא" מחשבות כביכול.

## הפקה
צילומי הסדרה נמשכו חמישה וחצי חודשים, מספטמבר 2016 ועד ינואר 2017 במוסקבה ובפרבריה ובאודסה. צולמו 16 פרקים, אורך כל אחד מהם 45 דקות.

## קישורים חיצוניים
* 

* הסדרה באתר ערוץ ICTV

## הערות שוליים

קטגוריה:סדרות טלוויזיה אוקראיניות
קטגוריה:תוכניות וסדרות טלוויזיה רוסיות מבוססות על פורמט זר
קטגוריה:סדרות טלוויזיה רוסיות שעלו לשידור בשנות ה-2010
קטגוריה:משטרת רוסיה בתרבות ובאמנות
קטגוריה:סדרות דרמה רוסיות
קטגוריה:ערוץ 1 הרוסי: תוכניות וסדרות
קטגוריה:תוכניות טלוויזיה שמתרחשות במוסקבה
עונת 1960/1961 בסרייה א'

**עונת 1960/1961 בסרייה א**' הייתה העונה ה-59 של התחרות שאורגנה על ידי התאחדות הכדורגל האיטלקית ונוהלה על ידי "ליגת הכדורגל" (Lega Calcio). המשחקים החלו ב-25 בספטמבר 1960 והסתיימו ב-10 ביוני 1961. 

בליגה השתתפו 18 קבוצות. התחרות התקיימה בשיטת ליגה עם משחקי בית ומשחקי חוץ. עבור הניצחון הוענקו שתי נקודות ונקודה עבור תוצאת תיקו.

טורינו, לקו וקטניה היו הקבוצות שעלו מהליגה השנייה.

יובנטוס זכתה באליפות בפעם ה-12 בתולדות המועדון.  

בסיום העונה לליגת משנה ירדו לאציו, נאפולי ובארי (לאחר הפסד לקבוצות שזכו במספר נקודות זהה בסוף העונה). במקום הקבוצות שירדו לסרייה א' העפילו ונציה, מנטובה ופלרמו.

## טבלת הליגה

## כדורגלנים מצטיינים
סרג'יו בריגנטי מפדובה כבש 27 שערים וזכה בתואר מלך השערים.

## קישורים חיצוניים

*נתונים מאתר rsssf
* נתונים מפורטים מאתר transfermarkt

איטליה
איטליה
קטגוריה:עונות בסרייה א'
קטגוריה:1960 באיטליה
הפיגוע המשולב בירושלים (2017)

[ממוזער|[הדס מלכא, שוטרת משמר הגבול שנהרגה בפיגוע]]
**הפיגוע המשולב בירושלים** הוא פיגוע ירי ודקירה שהתרחש ביום שישי, 16 ביוני 2017 בעיר העתיקה בירושלים. שלושה פלסטינים שאחד מהם חמוש בתת-מקלע קרלו והאחר בסכין, תקפו שוטרי משמר הגבול, ופצעו ארבעה מהם. מחבל נוסף דקר את הדס מלכא, שוטרת מג"ב ופצע אותה אנושות. מאוחר יותר היא מתה מפצעיה בבית החולים הדסה הר הצופים. כל שלושת המפגעים נורו ונהרגו בזירה בידי השוטרים. כן נפגעו מהירי שני עוברי אורח פלסטינים.

## הפיגוע
ב-16 ביוני בערב תקף מחבל פלסטיני שוטרת במשמר הגבול בת 23 בסכין ופצע אותה אנושות לפני שנורה למוות. רגעים אחדים לאחר הפיגוע, במקום אחר, שני פלסטינים חמושים באקדחים פתחו בירי על כמה שוטרי מג"ב אחרים, ופצעו ארבעה שוטרים לפני שהוכרעו. הנרצחת בפיגוע הייתה רב-סמל ראשון הדס מלכא בת ה-23.

שלושת המחבלים, תושבי הכפר דיר אבו משעל השוכן ממערב לרמאללה, זוהו כעאדל חסן אחמד ענכוש, ובראא אבראהים סאלח טהא בני ה-18 ואסאמה אחמד בן ה-19. לדברי צה"ל, לפחות שניים מהתוקפים היו ידועים כפעילים בתא טרור מקומי ונכלאו בעבר בגין יידוי אבנים ומטעני חבלה.

## תגובות
*  ארגון הטרור המדינה האסלאמית נטל על עצמו את האחריות לפיגועים, אך החזית העממית לשחרור פלסטין וחמאס דחו את הטענה של המדינה האסלאמית, וטענו כי המחבלים היו חברים בארגונם. ב-17 ביוני טענו בצה"ל כי הפיגוע נמצא בחקירה וכי אין עדיין ראיות למעורבות ארגון המדינה האסלאמית.
*  ארגון הפת"ח, המפלגה השולטת ברשות הפלסטינית, האשים את ישראל בפשע מלחמה באומרו כי "פת"ח מגנה את פשעי המלחמה שביצעו כוחות הכיבוש הישראלים בירושלים נגד שלושה בני נוער פלסטינים".
*  בתגובה לדברי פת"ח, ממשלת ישראל דרשה מהרשות הפלסטינית לגנות את הפיגוע באומרה כי "ראש הממשלה בנימין נתניהו דורש מהרשות הפלסטינית לגנות את הפיגוע ומצפה שגם הקהילה הבינלאומית תעשה כן".
*  ארגון הטרור חמאס שיבח את הפיגוע ואמר "הפיגוע הוא הוכחה להמשך המהפכה של העם מול הכובש".
*  שליח האומות המאוחדות למזרח התיכון ניקולאי מלאדנוב גינה את הפיגוע ואמר "אני המום מכך שפעם נוספת חלק חושבים שראוי להצדיק מתקפות כאלה כ'הרואיות', הן לא קבילות ומטרתן לגרור את כולם לתוך סבב חדש של אלימות".
* שליחי נשיא ארצות הברית דונלד טראמפ למזרח התיכון ג'ארד קושנר וג'ייסון גרינבלט, וכן שגריר ארצות הברית בישראל דייוויד פרידמן, הגיעו לבית משפחת הדס מלכא בעזר שליד אשדוד במהלך השבעה כדי לנחמם.

## ראו גם
* פיגועי טרור בישראל ב-2017

## הערות שוליים

שער שכם
ירושלים
ירושלים
קטגוריה:ירושלים: פיגועי ירי
קטגוריה:העיר העתיקה: פיגועים
קטגוריה:פיגועי טרור בירושלים ב-2017
קטגוריה:פיגועי טרור נגד חיילים ושוטרים
שמואל ברנד

הרב **שמואל ברנד** (ט"ו בסיוון ה'תשי"ז, 14 ביוני 1957 - י"ח בסיון ה'תשע"ז, 13 ביוני 2017) היה מגיד שיעור ירושלמי ומחבר ספרים על סוגיות בתלמוד הבבלי.

## ביוגרפיה
נולד בט"ו בסיוון ה'תשי"ז בירושלים למאטיל ולרב חיים אשר זעליג ברנד מראשי ישיבת איתרי ולשעבר ר"מ בישיבת לוצרן שבשווייץ. למד בתלמוד תורה וישיבת עץ חיים, ולאחר מכן בישיבת פוניבז', שבה היה ממקורבי הרב שמואל רוזובסקי.

בשנת ה'תשל"ז נשא את מרים בת הרב אליעזר אייכלר, רב בית המדרש של חסידות בויאן בארצות הברית, ולהם חמישה ילדים.

לאחר נישואיו מונה כ"משיב" בישיבת קול תורה. ולאחר מכן שימש במשך שלוש שנים כר"מ בישיבת תורת ירושלים - ישיבת המתמידים בירושלים, ולאחר עזיבתו למד בחברותא עם דודו הרב נתן יהודה לייב מינצברג רב קהילת המתמידים.

בשני העשורים הבאים למד באופן עצמאי ועם חברותות ולימד "חבורות" לבחורים בביתו ובבתי מדרש סמוכים לישיבות שבהן למדו. חבורות כאלה התקיימו לבחורים סמוך לישיבת חברון, ישיבת קמניץ וישיבת פוניבז'.

נפטר לאחר מחלה, בי"ח בסיון ה'תשע"ז, ונטמן בהר הזיתים בירושלים.

## משפחתו
הרב ברנד הוא נכדו של הרב אליעזר דוד ברנד, מראשי מערכות אוצר הפוסקים ומפעל הש"ס. אחות אביו היא לאה, אשת הרב שלמה פישר.

## מספריו
חלק מחידושיו נדפסו בספריו "ביאורי עדות" ו"ביאורי מרובה", וחידושי תורה משלו נמסרו בישיבות גם על ידי חבריו הקרובים, בהם: הרב חיים מן ההר, ראש הישיבה הגדולה רמות, והרב דוד מילר, מראשי ישיבת חיי משה ור"מ בישיבת פוניבז'.

שיעוריו על מסכת בבא קמא יצאו לאור בה'תשפ"ד בספר **ביאורי רבי שמואל**.

* **ביאורי עדות**
* **ביאורי מרובה**

## לקריאה נוספת
* י. שוורץ, **הגאון רבי שמואל ברנד זצ"ל**, הפלס, כ' בסיוון ה'תשע"ז, עמ' 2

## קישורים חיצוניים
* כתבה על פטירתו, באתר בחדרי חרדים
* רבי שמואל ברנד איננו, אשכול על דמותו בפורום אוצר החכמה
* 
* 

קטגוריה:בוגרי ישיבת עץ חיים
קטגוריה:בוגרי ישיבת פוניבז'
קטגוריה:רבני ישיבת קול תורה
קטגוריה:רבנים ירושלמים
קטגוריה:יהודים הקבורים בהר המנוחות
קטגוריה:ישראלים שנפטרו ב-2017
רנאטה מלורן

**רנאטה מלורן** (בגרמנית: **Renata von Lothringen**; 20 באפריל 1544 - 22 במאי 1602), הייתה אמו של מקסימיליאן הראשון, הנסיך הבוחר מבוואריה.

## ביוגרפיה
רנאטה נולדה ב-20 באפריל 1544 בננסי, לפרנץ הראשון, דוכס לורן וכריסטינה מדנמרק, בתם של כריסטיאן השני, מלך דנמרק ואיזבלה מאוסטריה.

בשנת 1558 הועלתה הצעה לחתן אותה עם וילם הראשון, נסיך אורנז', אולם ההצעה נפלה בעקבות התנגדותו של פליפה השני, מלך ספרד. לעומת זאת אמה דחתה הצעות לחתנה עם פרנסואה, דוכס גיז או עם חואן מאוסטריה. בשנת 1561 הועלתה הצעה לחתנה עם פרדריק השני, מלך דנמרק, אולם פרוץ מלחמת שבע השנים הצפונית בשנת 1563 גרמה לביטול ההצעה. בשנת 1565 רצתה אמה לחתן אותה עם אריק הארבעה עשר, מלך שוודיה, ויחד עמו לכבוש את דנמרק, אולם פרדיננד הראשון, קיסר האימפריה הרומית הקדושה התנגד לנישואים הללו, בשל ההשפעה ההרסנית שהייתה יכולה להיות על מאזן הכוחות בין המדינות הגרמניות, מכיוון שנסיכות הבוחר מסקסוניה הייתה בברית עם ממלכת דנמרק.

לבסוף, ב-22 בפברואר 1568 התחתנה רנאטה עם וילהלם, נסיך הכתר של בוואריה, בטקס גדול ומפואר במינכן שנמשך 18 ימים. למרות מעמדה כדוכסית, נהגה רנאטה לטפל בחולים ובנזקקים, ואף נתמכה בכך על ידי בעלה. בשנת 1579 מת חמיה אלברכט החמישי, דוכס בוואריה, ובעלה וילהלם החמישי, דוכס בוואריה עלה לשלטון במקומו. בשנת 1597 התפטר בעלה וילהלם החמישי משלטונו, ובנה מקסימיליאן הראשון, דוכס בוואריה עלה לשלטון במקומו. ב-22 במאי 1602 מתה רנאטה במינכן, ונקברה בכנסיית מיכאל הקדוש.

## משפחתה
250px|ימין|ממוזער|רנאטה ובעלה וילהלם החמישי
ב-22 בפברואר 1568 התחתנה רנאטה עם וילהלם החמישי, דוכס בוואריה, ממנו היו לה 10 ילדים:
* כריסטוף (1570)
* כריסטינה (1571–1580)
* מקסימיליאן (1573–1651)
* מריה אנה (1574–1616)
* פיליפ וילהלם (1576–1598)
* פרדיננד (1577–1650)
* אלאונורה מגדלנה (1578–1579)
* קרל (1580–1587)
* אלברכט (1584–1666)
* מגדלנה (1587–1628)

## אילן יוחסין

## קישורים חיצוניים

קטגוריה:אצולה גרמנית
קטגוריה:אצולה צרפתית
קטגוריה:ילידי 1544
קטגוריה:נפטרים ב-1602
איתמר אורלב

**איתמר אורלב** (נולד ב-25 בנובמבר 1975) הוא סופר, תסריטאי, מחזאי ועורך ספרותי ישראלי.

## ביוגרפיה
אורלב נולד, גדל והתחנך בירושלים, בנו של הסופר אורי אורלב. בנעוריו למד בבית הספר הניסויי בעיר מגוריו. 

עוסק בכתיבה מגיל צעיר ופרסם סיפורים קצרים בכתבי העת 'מאזנים', 'מסמרים' ו'מטעם'. זכה במקום ראשון בפסטיבל "פותחים במה" של תיאטרון בית ליסין.

בוגר המחזור הראשון מגמת תסריטאות בבית הספר סם שפיגל לקולנוע ולטלוויזיה, 2001 בהצטיינות, ושל החוג להיסטוריה באוניברסיטת תל אביב.

עובד כעורך ספרות וכ"סופר צללים". ערך וכתב למעלה מ-30 ספרים.

הרומן הראשון שלו 'בנדיט' בהוצאת עם עובד, זכה בפרס ספיר לספר ביכורים. זהו סיפור מסע שראשיתו בפולין שאחרי מלחמת העולם השנייה, המספר על קשר סבוך בין אב לבנו מנקודת מבטו של הבן.

בשנת 2016 אורלב הצטרף לסוכנות הספרים של אנדרו נורנברג היושבת בלונדון והוא הסופר הישראלי הראשון והיחיד שסוכנות זו מייצגת. מאז 'בנדיט' יצא לאור בצרפתית, ספרדית, קטלאנית, סינית ואיטלקית. הרומן זכה להצלחה גדולה בצרפת והיה מועמד, בין השאר, לפרס פמינה ולפרסים נוספים והיה אחד מעשרת הרומנים הנבחרים של שנת 2018 במוסף הספרותי של העיתון Le Figaro. בשנת 2020 גרסת ספר הכיס שלו זכתה בפרס "הרומן הטוב של השנה" של Points.

ספר הילדים שכתב, "העצלן הבטלן", יצא לאור בהוצאת עם עובד (2020) באיוריו של המאייר דייוויד הול.

## פרסומים
* "בנדיט" זוכה פרס ספיר לספר ביכורים לשנת 2015 ופרס POINT לרומן הנבחר של 2020. מועמד לפרס פמינה בצרפת 2018 (עם עובד, תל אביב, תשע"ה 2015)
* "לחזור אל החיים" (ספר עיון; סופר; מודן, הוצאת משרד הביטחון)
* "עיוורון" (מחזה; מחזאי; פסטיבל "פותחים במה 9", תיאטרון בית-לסין)
* פרסום סיפורים קצרים, במהלך השנים, בכתבי העת הספרותיים: מאזנים, מטעם ומסמרים

## לקריאה נוספת
* השאלון עם איתמר אורלב, קורא בספרים, 2.7.2015 ·
* דף בוגר בסם שפיגל

## קישורים חיצוניים

**ראיונות**
* 
* 
* 

קטגוריה:בוגרי בית הספר הניסויי ירושלים
קטגוריה:בוגרי בית הספר סם שפיגל לקולנוע ולטלוויזיה
קטגוריה:בוגרי אוניברסיטת תל אביב
קטגוריה:סופרים ישראלים
קטגוריה:זוכי פרס ספיר
קטגוריה:עורכים ספרותיים ישראלים
קטגוריה:ישראלים שנולדו ב-1975